Koos verruil Cohen vir Dylan | George Herald
Koos verruil Cohen vir Dylan
Thursday, 21 May 2015, 07:00
Koos van der Merwe het sy nuwe CD, Tamboerynman, Vrydag in George bekend gestel. Hy en sy orkes is van links: Matthys Maree op klavier, Koos, Prieur du Plessis (op dromme), Jeandré Gouws (kitaar) en Hanno Enslin op klawerbord. Foto's: Pauline Lourens
SUID-KAAP NUUS - Om die liedjies van die geliefde musieklegende Bob Dylan te vertaal van Engels na Afrikaans is nie vir sissies nie. Maar Koos van der Merwe het daarin geslaag om die diepe betekenis en betowerende teks te behou.
Soos Koos Vrydagaand met die bekendstelling van sy nuwe CD, Tamboerynman, verduidelik het - Dylan se musiek spreek tot mense wat meer diepte soek in musiek en hy wou graag gestand daaraan doen.
Dylan se liedjies - geskryf onder 'n dosyn aliasse - is roerend en oorrompel gehore oral oor met hartseer en vrolike klanke. Die geestelike leier van die Eden-gemeente durf anders wees, by Eden is daar geen grafsteen en hellevuurprediking nie en hy trek groot gehore wat 'n ander aanslag soek.
Vrydag was daar 'n gehoor van 350 wat aandagtig geluister het, ook na sy voorlesing van sy gedigte getooi met vurige minnetaal. Koos lees voor in 'n kenmerkende diep en dramatiese stem dog op 'n heel rustige manier. Hy vertel met 'n glimlag hoe sy mooie eggenoot, Barbara, net weet hoe om hom in 'n goeie bui te kry.
Die orkes se klanke was harmonieus en subtiel. Vir die bekenstellingskonsert was daar lede vanaf George - Prieur du Plessis (op dromme) en Hanno Enslin op klawerbord, Jeandré Gouws van Kaapstad en Matthys Maree van Pretoria op klavier.
Dylan-bewonderaars Wayne en Wendy Young het gesê die vertoning was goed aanmekaargesit. "Die vertellings oor Dylan en die warm, vurige digkunsvoorlesings was treffend. Ons het dit geweldig geniet, maar voel dat Koos se diep stem gewis meer geskik is vir Leonard Cohen en minder vir Bob Dylan."
Die vertoning het elders in die land gehore in vervoering gehad. Die musikale regie is behartig deur Matthys Maree en die vertolkingsregie deur Sandra Prinsloo.